Der blev lettet på hatten hos både politiet og politiske partier, da christianitterne i fredags tog sagen i egen hånd og rev hashboderne ned i Pusher Street.

Rydningen har dog tilsyneladende medført, at der allerede nu er skruet op for hashhandlen i andre dele af byen – blandt andet på Nørrebro og Christianshavn.

- Markedet har flyttet sig ud i området omkring Christiania, lyder det fra blandt andre sekretariatschef i SSP København Tommy Laursen.

Læs også : Talsmand: Der bliver stadig solgt hash på Christiania

Også på Nørrebro har beboerne observeret, at hashsalget er taget til.

- Her i weekenden har vi på Nørrebro oplevet, at der har været en stigende efterspørgsel og ligefrem kø til nogle af boderne på Nørrebro, og det har været mere voldsomt, end det plejer at være, siger formand for Nørrebro Lokaludvalg Mogens Petersen.

I tiden efter rydningen af Pusher Street i 2004 flyttede en del af hashmarkedet ind på gaderne på Nørrebro, og Mogens Petersen frygter, at samme situation vil udspille sig igen.

- Vores bekymring kan jo være, at der opstår det, som opstod sidst, nemlig at vi fik en øget bandeaktivitet og en øget kamp imellem banderne, siger han.